ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση του Συμβουλίου επί της πρότασης οδηγίας του Ευρωπαϊκού Κοινοβουλίου και του Συμβουλίου όσον αφορά την τροποποίηση της οδηγίας 79/373/ΕΟΚ περί εμπορίας των σύνθετων ζωοτροφών και της οδηγίας 96/25/ΕΚ για την κυκλοφορία των πρώτων υλών ζωοτροφών

1998/0238 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την

Κοινή θέση του Συμβουλίου επί της πρότασης οδηγίας του Ευρωπαϊκού Κοινοβουλίου και του Συμβουλίου όσον αφορά την τροποποίηση της οδηγίας 79/373/ΕΟΚ περί εμπορίας των σύνθετων ζωοτροφών και της οδηγίας 96/25/ΕΚ για την κυκλοφορία των πρώτων υλών ζωοτροφών

I ΔΙΑΔΙΚΑΣΙΑ

1. Στις 14 Ιουλίου 1998, η Επιτροπή υπέβαλε στο Ευρωπαϊκό Κοινοβούλιο και στο Συμβούλιο πρόταση που βασίζεται στο άρθρο 152 της Συνθήκης ΕΚ (COM(1998)0435 τελικό - 1998/0238 (COD)) για την τροποποίηση της οδηγίας 79/373/ΕΟΚ για την εμπορία των σύνθετων ζωοτροφών και της οδηγίας 96/25/ΕΟΚ για την κυκλοφορία των πρώτων υλών ζωοτροφών. [1]

[1] ΕΕ C 261, 19/08/1998, σ.003.

2. Το Ευρωπαϊκό Κοινοβούλιο διατύπωσε μια πρώτη γνώμη για την πρόταση της Επιτροπής στις 16 Δεκεμβρίου 1998, και την ενέκρινε χωρίς τροποποίηση. [2] Η Οικονομική και Κοινωνική Επιτροπή διατύπωσε γνώμη στις 28 Ιανουαρίου 1999 [3] και η Επιτροπή Περιφερειών διατύπωσε τη γνώμη της στις 15 Σεπτεμβρίου 1999 [4].

[2] ΕΕ C 98, 9/04/1999, σ.143.

[3] ΕΕ C 101, 12/04/1999, σ.089.

[4] Η Επιτροπή Περιφερειών δεν διατύπωσε ακόμη γνώμη και το Συμβούλιο αναμένει επίσημη επιστολή για το θέμα αυτό.

3. Στη συνεδρίαση της 15 Νοεμβρίου 1999, το Συμβούλιο υιοθέτησε κοινή θέση σύμφωνα με το άρθρο 251 της Συνθήκης ΕΚ.

II. ΣΚΟΠΟΣ ΤΗΣ ΟΔΗΓΙΑΣ

Στόχος της παρούσας πρότασης είναι να γίνουν ορισμένες τροποποιήσεις στην οδηγία 96/25/ΕΚ του Συμβουλίου για την κυκλοφορία των πρώτων υλών ζωοτροφών και στην οδηγία 79/373/ΕΟΚ του Συμβουλίου για την εμπορία των σύνθετων ζωοτροφών.

Οι τροποποιήσεις στην οδηγία 96/25/ΕΚ επιδιώκουν :

1. Να διευρυνθεί το πεδίο εφαρμογής της και ο τίτλος της έτσι ώστε στο μέλλον οι κοινοτικοί κανόνες να εφαρμόζονται όχι μόνο στην κυκλοφορία των πρώτων υλών ζωοτροφών αλλά επίσης και στη χρήση τους.

2. Να διασφαλισθεί ότι οι πρώτες ύλες ζωοτροφών, εκτός από τους κανόνες που προβλέπονται στο άρθρο 3 σύμφωνα με τους οποίους πρέπει να είναι υγιεινές, ανόθευτες και σύμφωνες με τα συναλλακτικά ήθη, δεν επηρεάζουν αρνητικά το περιβάλλον με το να περιέχουν τυχόν ανεπιθύμητα ρυπαντικά συστατικά.

3. Να καταρτισθεί κατάλογος των πρώτων υλών ζωοτροφών των οποίων η κυκλοφορία και η χρήση στις ζωοτροφές θα απαγορευθεί γενικώς προκειμένου να πληρούν τους κανόνες που περιλαμβάνονται στο άρθρο 3. Ο εν λόγω κατάλογος θα βασιστεί στον κατάλογο που επισυνάπτεται στην απόφαση 91/516/ΕΟΚ για την κατάρτιση πίνακα συστατικών των οποίων η χρήση απαγορεύεται στις σύνθετες ζωοτροφές.

4. Να διασφαλισθεί, τέλος, η ανιχνευσιμότητα των πρώτων υλών ζωοτροφών που αποτελούνται από ζωικά απόβλητα όπως καθορίζεται στην οδηγία 90/667/ΕΟΚ για τη θέσπιση υγειονομικών κανόνων για τη διάθεση και τη μεταποίηση ζωικών αποβλήτων, τη διάθεσή τους στην αγορά και την προστασία από τους παθογόνους οργανισμούς των ζωοτροφών ζωικής προέλευσης ή με βάση τα ψάρια και για την τροποποίηση της οδηγίας 90/425/ΕΟΚ. Για να επιτευχθεί η ανιχνευσιμότητα των εν λόγω πρώτων υλών ζωοτροφών από τη στιγμή που τίθενται σε κυκλοφορία μέχρι την τελική χρήση, η ετικέτα του προϊόντος πρέπει να περιλαμβάνει στοιχεία με τα οποία να μπορούν να αναγνωριστούν εύκολα οι παραγωγοί (δηλαδή εκτός από το όνομα και τη διεύθυνση της εγκατάστασης, επίσης τον αριθμό έγκρισης και αναφοράς του δελτίου).

Οι τροποποιήσεις της οδηγίας 79/373/ΕΟΚ επιδιώκουν:

1. Να εξαλείψουν όλες τις αναφορές στον κατάλογο των συστατικών των οποίων η χρήση στις σύνθετες ζωοτροφές απαγορεύεται προκειμένου να μη προκληθεί σύγχυση με τον νέο κατάλογο των πρώτων υλών των οποίων η κυκλοφορία και η χρήση στις ζωοτροφές θα απαγορευθεί γενικώς.

2. Να συμπεριληφθεί αναφορά για την απαγόρευση της χρήσης, κατά την παρασκευή των σύνθετων ζωοτροφών, των πρώτων υλών που εμφαίνονται στον εν λόγω νέο κατάλογο.

3. Να συμπεριληφθεί διάταξη που να ορίζει ότι στην ετικέτα ή στο έγγραφο που συνοδεύει τις σύνθετες ζωοτροφές πρέπει να αναφέρεται είτε ο αριθμός έγκρισης της εγκατάστασης (όπως καθορίζεται από την οδηγία 95/69/ΕΚ για τη θέσπιση των όρων και των κανόνων που εφαρμόζονται κατά την έγκριση και την εγγραφή ορισμένων εγκαταστάσεων και ενδιαμέσων του τομέα της διατροφής των ζώων και για την τροποποίηση των οδηγιών 70/524/ΕΟΚ, 74/63/ΕΟΚ, 79/373/ΕΟΚ και 82/471/ΕΟΚ είτε ο αριθμός εγγραφής) ανάλογα με την περίπτωση

III. Η ΘΕΣΗ ΤΗΣ ΕΠΙΤΡΟΠΗΣ (όσον αφορά την κοινή θέση του Συμβουλίου):

Ένα από τα θέματα που συζητήθηκαν περισσότερο για την υιοθέτηση κοινής θέσης ήταν η νομική βάση (100A) της πρότασης. Η Επιτροπή είχε την άποψη ότι αυτή ήταν η σωστή νομική βάση· με την έναρξη ισχύος της Συνθήκης του Άμστερνταμ, το Συμβούλιο και η Επιτροπή συμφώνησαν ότι η πρόταση θα πρέπει να βασιστεί στο άρθρο 152, παράγραφος 4.

Όσον αφορά τα υπόλοιπα, το Συμβούλιο ενέκρινε την ουσία της πρότασης της Επιτροπής με μόνο λίγες τροποποιήσεις για τις οποίες συμφώνησε και η Επιτροπή. Επιπλέον, έγιναν διάφορες αλλαγές στη σύνταξη προκειμένου να διασαφηνιστεί το νόημα του κειμένου.

Το Συμβούλιο εισήγαγε τις ακόλουθες τροποποιήσεις:

1. Προστέθηκε το νέο άρθρο 1 παράγραφοι 1 και 7 με τη σχετική αιτιολογική σκέψη προκειμένου να εναρμονιστεί η ορολογία που χρησιμοποιείται στην ισχύουσα κοινοτική νομοθεσία και ιδίως η αντικατάσταση του όρου "εμπορία" από τον όρο "κυκλοφορία" ο οποίος εισήχθη στην κοινοτική νομοθεσία κατά την τελευταία δεκαετία. Ωστόσο, δεν υπάρχει ανάγκη τροποποίησης της γερμανικής έκδοσης όπου εμφαίνεται ήδη ο όρος "κυκλοφορία".

2. Το νέο άρθρο 1 παράγραφος 3 με τη σχετική αιτιολογική σκέψη το οποίο διευκρινίζει ότι οι ειδικές ιδιότητες που καθορίζουν την ποιότητα των σύνθετων ζωοτροφών εξαρτώνται επίσης από την ελάχιστη διάρκεια διατήρησης των προσθέτων που περιέχονται στις εν λόγω ζωοτροφές και το οποίο απαιτεί πλήρη σχετική ενημέρωση του τελικού καταναλωτή.

3. Το νέο άρθρο 1 παράγραφος 8 προβλέπει την αντικατάσταση του όρου "mangimi" στην ιταλική έκδοση από τον όρο "alimenti per animali".

4. Το άρθρο 2 παράγραφος 3 τροποποιήθηκε ώστε να γίνεται διάκριση όσον αφορά τις απαιτήσεις ποιότητας για τις πρώτες ύλες ζωοτροφών οι οποίες τίθενται σε κυκλοφορία και για αυτές που προορίζονται για άμεση χρήση. Καμία από αυτές τις πρώτες ύλες δεν πρέπει να παρουσιάζει κίνδυνο για την υγεία των ανθρώπων ή των ζώων ή για το περιβάλλον αλλά αυτές που προορίζονται για άμεση χρήση δεν απαιτείται πλέον να είναι υγιείς, ανόθευτες και σύμφωνες με τα συναλλακτικά ήθη.

5. Το άρθρο 2, παράγραφος 4 πρώτο εδάφιο τροποποιήθηκε για να διασφαλισθεί η ανιχνευσιμότητα μιας μεγαλύτερης κλίμακας πρώτων υλών ζωοτροφών από αυτές που καλύπτει η οδηγία 90/667/ΕΟΚ για τη θέσπιση υγειονομικών κανόνων για τη διάθεση και τη μεταποίηση ζωικών αποβλήτων, τη διάθεση τους στην αγορά και την προστασία από τους παθογόνους οργανισμούς των ζωοτροφών ζωικής προέλευσης ή με βάση τα ψάρια και για την τροποποίηση της οδηγίας 90/425/ΕΟΚ.

IV. ΣΥΜΠΕΡΑΣΜΑΤΑ:

Η Επιτροπή συμφωνεί με την κοινή θέση του Συμβουλίου, διότι οι εισαχθείσες τροποποιήσεις και τα νέα παρεμβαλλόμενα άρθρα βελτιώνουν την οδηγία.

Το Συμβούλιο εξέδωσε κοινή θέση με ομοφώνως.

V. ΔΗΛΩΣΕΙΣ ΤΗΣ ΕΠΙΤΡΟΠΗΣ:

Δεν υπάρχουν μονομερείς δηλώσεις της Επιτροπής.